Paul Ehrenfest
Paul Ehrenfest, 18.1.1880-25.9.1933, østrigsk-hollandsk fysiker, professor ved universitetet i Leiden, Holland, 1912. Paul Ehrenfests teoretiske arbejder over grundlæggende fysiske spørgsmål spillede en vigtig rolle for kvanteteoriens udvikling. I 1911 udgav han en kritisk oversigt over den statistiske mekaniks grundlag; 1913-16 udviklede han adiabat-princippet (se adiabatisk) som et vigtigt værktøj i kvanteteorien; og i 1927 beviste han sit teorem om forbindelsen mellem klassisk mekanik og kvantemekanik.
Paul Ehrenfest arrangerede nogle af de berømte diskussioner mellem Niels Bohr og Albert Einstein.